section_heading: Vojna karijera
paragraph_text: Walther Reinhardt rođen je 24. ožujka 1872. u Stuttgartu. Sin je Augusta von Reinhardta, inače general bojnika u württemberškoj vojsci, i Emilie von Wiedemann. Pohađao je srednju školu u Ulmu, te gimnaziju u Heilbronnu. U vojsku je stupio 1891. godine služeći u 119. grenadirskoj pukovniji gdje je 1894. promaknut je u čin poručnika. U ožujku 1904. promaknut je u satnika, te upućen na službu u Glavni stožer u Berlinu. Od travnja 1905. služi u stožeru XV. korpusa u Strasbourgu, da bi u veljači 1907. postao zapovjednik satnije u Ludwigsburgu. U travnju 1909. premješten je u stožer 26. pješačke divizije u kojem služi do rujna 1910. od kada s činom bojnika ponovno služi u Glavnom stožeru. Od studenog 1912. nalazi se na službi u XIII. korpusu kojim je tada zapovijedao vojvoda Albrecht. Na navedenoj dužnosti dočekuje i početak Prvog svjetskog rata.